Sporophyt
As Sporofüt wird bi Pflanze und bi de mäiste Alge die diploidi Generazioon (mit dobbletem Chromosoomesatz) im Raame vom heterofaasische Generazioonswäggsel bezäichnet. D Sporofüte broduziere noch ere Redukzioonsdäilig (Meiose) haploidi Spore (mit eme äifache Chromosoomesatz). Us deene entwigglet sich die haploidi Gametofüte-Generazioon. Lääbewääse mit eme heterofaasische Generauioonswäggsel (wenn diploidi und haploidi Generazioone abwäggsle) wärde as Diplohaplonte bezäichnet.

Bi de mäiste Pflanze cha mä d Sporofüte und d Gametofüte liicht vonenander underschäide (heteromorfe Generazioonswäggsel). Bi de Soomepflanze isch dr Sporofüt seer vil gröösser und komplizierter baut (Baum, Strauch, chrutigi Pflanze) as dr Gametofüt. D Spoore wärde bin ene nit freigsetzt, sondern bliibe in dr Mueterpflanze und entwiggle sich zum Pollechorn (männlige Gametofüt) oder zum Embryosack (wiiblige Gametofüt). Au bi de Farne isch dr Sporofüt die äigentligi Pflanze, wääred dr Gametofüt as e chliins Prothallium am Boode waggst. Umkeert isch s bi de Moos, bi deene isch die grüeni Moospflanze dr Gametofüt, wääred dr Sporofüt mäistens nume us dr Spoorekapsle und iirem Stiil (dr Seta) bestoot. Dä wird vom Gametofüt ernäärt.

Bi vile Alge gseen d Sporofüte und d Gametofüte gliich us (isomorfe Generazioonswäggsel).

Liddratuur 
 P. Sitte, E. W. Weiler, J. W. Kadereit, A. Bresinsky, C. Körner: Strasburger Lehrbuch der Botanik, ISBN 3-8274-1388-5.

Botanik